## Odluka o gradskim porezima Grada Visa

### NN 89/2011 (29.7.2011.), Odluka o gradskim porezima Grada Visa

GRAD VIS

1915

Na temelju članka 30. Zakona o financiranju jedinica lokalne i područne (regionalne) samouprave (»Narodne novine«, br. 117/93, 69/97, 33/00, 73/00, 127/00, 59/01, 107/01, 117/01, 150/02, 147/03, 132/06, 26/07 – Odluka Ustavnog suda RH i 73/08) i članaka 33. i 97. Statuta Grada Visa (»Službeni glasnik Grada Visa«, br. 5/09), Gradsko vijeće Grada Visa na svojoj 16. sjednici održanoj 12. srpnja 2011. god., donosi

ODLUKU

O GRADSKIM POREZIMA GRADA VISA

I. OPĆE ODREDBE

Članak 1.

Ovom Odlukom uvode se gradski porezi na području grada Visa koji su vlastiti izvor prihoda Grada, te se propisuje vrsta, stope, visina i način plaćanja poreza.

Članak 2.

Gradski porezi na području Grada Visa su:

1. prirez porezu na dohodak

2. porez na potrošnju

3. porez na kuće za odmor

4. porez na tvrtku ili naziv

5. porez na korištenje javnih površina.

II. PRIREZ POREZU NA DOHODAK

Članak 3.

Prirez porezu na dohodak plaćaju obveznici poreza na dohodak koji imaju prebivalište ili uobičajeno boravište na području Grada Visa.

Članak 4.

Osnovica prireza poreza na dohodak je porez na dohodak.

Članak 5.

Prirez porezu na dohodak plaća se po stopi od 3%.

Članak 6.

Poslove u vezi s utvrđivanjem i naplatom prireza poreza na dohodak obavlja Porezna uprava – Ispostava u Visu.

III. POREZ NA POTROŠNJU

Članak 7.

Porez na potrošnju plaća se na potrošnju alkoholnih pića (vinjak, rakiju i žestoka pića), prirodnih vina, specijalnih vina, piva i bezalkoholnih pića u ugostiteljskim objektima.

Članak 8.

Obveznik poreza na potrošnju jest pravna i fizička osoba koja pruža ugostiteljske usluge na području Grada Visa.

Članak 9.

Osnovica poreza na potrošnju je prodajna cijena pića koje se proda u ugostiteljskim objektima.

Članak 10.

Porez na potrošnju alkoholnih pića, prirodnih vina, specijalnih vina, piva i bezalkoholnih pića plaća se po stopi od 3%.

Članak 11.

Obračunati porez na potrošnju alkoholnih pića, prirodnih vina, specijalnih vina, piva i bezalkoholnih pića obveznik plaća do 15. u mjesecu za prethodni mjesec.

IV. POREZ NA KUĆE ZA ODMOR

Članak 12.

Porez na kuće za odmor plaćaju pravne i fizičke osobe koje su vlasnici kuća za odmor na području Grada Visa.

Članak 13.

Kućom za odmor smatra se svaka zgrada ili dio zgrade ili stan koji se koriste povremeno ili sezonski.

Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa i drugog pribora.

Članak 14.

Porez na kuće za odmor plaća se 15,00 kn godišnje po metru četvornom korisne površine.

Članak 15.

Ovisno o stanju infrastrukture na području na kojem se nalazi kuća za odmor utvrđuje se djelomično oslobađanje od plaćanja ovog poreza i to zbog:

– toga što kuća za odmor nema mogućnost priključenja na javni sustav napajanja električnom energijom porez se umanjuje za 10%

– toga što kuća za odmor nema mogućnost priključenja na javni sustav opskrbe pitkom vodom porez se umanjuje za 10%.

Djelomično oslobađanje može iznositi najviše 20%.

Članak 16.

Porez na kuće za odmor ne plaćaju vlasnici kuće za odmor koje se ne mogu koristiti.

Kućama za odmor iz stavka 1. ovog članka smatraju se kuće za odmor koje se ne mogu koristiti zbog ratnih razaranja i prirodnih nepogoda (poplava, požar, potres), te starosti i trošnosti.

Porez na kuće za odmor ne plaća se na kuće za odmor za vrijeme dok su u njima smješteni prognanici i izbjeglice.

Porez na kuće za odmor ne plaća se na odmarališta u vlasništvu jedinica lokalne i područne (regionalne) samouprave koja služe za smještaj djece do 15 godina starosti.

Članak 17.

Rješenje o razrezu poreza na kuće za odmor donosi nadležno tijelo za utvrđivanje poreza – Jedinstveni upravni odjel Grada Visa, Odsjek za proračun i računovodstveno-financijske poslove.

Članak 18.

Obveznici poreza na kuće za odmor moraju Jedinstvenom upravnom odjelu Grada Visa, Odsjeku za proračun i računovodstveno-financijske poslove dostaviti podatke o kućama za odmor, i to korisnu površinu kuće za odmor ako nadležno tijelo za utvrđivanje poreza ne raspolaže tim podacima.

Podatke iz stavka 1. ovog članka porezni obveznici dužni su dostaviti do 31. ožujka godine za koju se utvrđuje porez na kuće za odmor.

Članak 19.

Porez na kuće za odmor plaća se u roku od 15 dana od dana dostave rješenja o utvrđivanju tog poreza.

V. POREZ NA TVRTKU ILI NAZIV

Članak 20.

Obveznici poreza na tvrtku ili naziv su pravne i fizičke osobe koje su obveznici poreza na dobit ili poreza na dohodak, registrirane su za obavljanje djelatnosti i čije je sjedište ili prebivalište ili uobičajeno boravište na području Grada Visa.

Osobe iz stavka 1. ovog članka koje u svom sastavu imaju poslovne jedinice (prodavaonice, pogone, radionice, prodajna mjesta) obveznici su poreza na tvrtku za svaku poslovnu jedinicu na području Grada Visa.

Obveznici poreza na tvrtku koji ne obavljaju djelatnost ne plaćaju porez na tvrtku.

Članak 21.

Porez na tvrtku ili naziv plaćaju u godišnjem iznosu:

1. PRAVNE OSOBE (klasificirane prema kriterijima propisanim Zakonom o računovodstvu »Narodne novine«, br. 109/07)

– veliki poduzetnici.................................... 2.000,00 kn

– srednji poduzetnici.................................. 1.500,00 kn

– mali poduzetnici...................................... 1.000,00 kn.

2. FIZIČKE OSOBE (obrti, slobodna zanimanja i sl.)

– hoteli, moteli, pansioni, restorani, picerije,
konobe, kafe-bar i ostali ugostiteljski objekti ............800,00 kn

– disko .................................................................1.200,00 kn

– turističke agencije, biroi, turistička
predstavništva ..........................................................800,00 kn

– kockarnice, automat klubovi i zabavne radnje ......2.000,00 kn

– trgovačke radnje i trgovačke radnje (štandovi) ........600,00 kn

– krojačke radnje, kemijske čistionice, postolarske,
brijačke, frizerske i kozmetičke radnje, zlatarske
i filigranske radnje .....................................................600,00 kn

– biroi za preslikavanje i umnožavanje .......................600,00 kn

– videoteke ..............................................................400,00 kn

– TV-servisi i servisi za popravak kućanskih
aparata ....................................................................600,00 kn

– odvjetnički i javnobiljžnički uredi, liječničke
i zubne ambulante, te ljekarne ...............................1.500,00 kn

– samostalne projektne radnje i geodetski uredi,
radnje iz oblasti marketinga i konzaltinga,
reklamne, projektne organizacije i
programiranja, automatske obrade podataka .........1.500,00 kn

– knjigovodstvene usluge .......................................1.200,00 kn

– ribari .....................................................................600,00 kn

– autoprijevoz, prijevoz putnika i roba brodom ......1.000,00 kn

– benzinske stanice ...............................................2.000,00 kn

– ostale djelatnosti ...................................................800,00 kn.

Članak 22.

Poslovne jedinice u sastavu pravne i fizičke osobe plaćaju 50% propisanog poreza.

Članak 23.

Porez na tvrtku ili naziv ne plaćaju pravne i fizičke osobe registrirane za obavljanje proizvodne djelatnosti za prve dvije godine poslovanja.

Članak 24.

Obveznik poreza na tvrtku ili naziv dužan je tvrtku ili naziv, promjenu tvrtke ili naziva i svaku drugu promjenu koja utječe na visinu poreza prijaviti Jedinstvenom upravnom odjelu Grada Visa, Odsjeku za proračun i računovodstveno-financijske poslove u roku od 15 dana od dana upisa u registar, odnosno nastale promjene.

Članak 25.

Ako se poslovni subjekt upiše u registar u drugoj polovici godine, plaća 50% propisanog poreza na tvrtku ili naziv.

Članak 26.

Porez na tvrtku ili naziv ne plaćaju:

1. trgovačka društva i ustanove u pretežitom vlasništvu Grada Visa;

2. trgovačka društva koja zapošljavaju invalide, ako su od ukup-nog broja zaposlenih 40% ili više invalidne osobe, rehabilitirane osobe i osobe koje su na rehabilitaciji, te fizičke osobe invalidi Domovinskog rata koji samostalno obavljaju djelatnost.

VI. POREZ NA KORIŠTENJE JAVNIH POVRŠINA

Članak 27.

Porez na korištenje javnih površina plaćaju pravne i fizičke osobe koje koriste javne površine. Javnim površinama u smislu stavka 1. ovoga članka smatraju se površine za kolni i pješački promet, trgovi, ulice, rive, parkovi i zelene površine kao i svi ostali otvoreni prostori u vlasništvu Grada Visa.

Članak 28.

Visinu, uvjete i način plaćanja poreza na korištenje javnih površina Gradsko vijeće propisat će posebnom odlukom.

VII. PRIJELAZNE I ZAVRŠNE ODREDBE

Članak 29.

Pravne i fizičke osobe dužne su na zahtjev Jedinstvenog upravnog odjela Grada Visa, Odsjeka za proračun i računovodstveno-financijske poslove dostaviti podatke, odnosno omogućiti uvid u poslovne knjige i evidencije zbog prikupljanja podataka potrebnih za utvrđivanje poreza.

Članak 30.

U slučaju da porezni obveznik dospjeli porez ne plati u propisanom roku, porez se naplaćuje sukladno odredbama Općeg poreznog zakona.

Članak 31.

Kaznene i prekršajne odredbe, te odredbe o zastari, obnovi postupka i žalbenom postupku propisane Općim poreznim zakonom i Zakonom o financiranju jedinica lokalne i područne (regionalne) samouprave jednako se primjenjuju i na poreze propisane ovom Odlukom.

Članak 32.

Nadzor nad obračunavanjem i plaćanjem gradskih poreza provode ovlašteni službenici Jedinstvenog upravnog odjela Grada Visa, Odsjeka za proračun i računovodstveno-financijske poslove.

Članak 33.

Stupanjem na snagu ove Odluke prestaje važiti Odluka o gradskim porezima Grada Visa (»Službeni glasnik Grada Visa«, br. 3/02).

Članak 34.

Ova Odluka stupa na snagu osmog dana od dana objave u »Službenom glasniku Grada Visa.«

Ista Odluka objavit će se i u »Narodnim novinama«.

Klasa: 410-01/11-01/07

Urbroj: 2190-01-01-11-1

Vis, 12. srpnja 2011.

Predsjednik
Gradskog vijeća Grada Visa
Marinko Zubčić, v. r.

Odluka, NN 89/2011-1915